# **DECIZIA ETAPEI DE ÎNCADRARE**

## Nr. număr din 17.03.2017

Ca urmare a solicitării de emitere a acordului de mediu adresate de **TERMOTOTAL PROD**, cu sediul în Str. Clujului, Nr. 17, Gherla , Judetul Cluj, prin S.C. MIRAROM S.R.L., cu adresa municipiul Gherla, strada Dejului, nr. 4, județul Cluj, înregistrată la APM Cluj cu nr. 26981/27.10.2016, în baza:

* **Hotărârii Guvernului nr. 445/2009** privind evaluarea impactului anumitor proiecte publice şi private asupra mediului, cu modificările şi completările şi ulterioare;
* **Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, cu modificǎrile şi completǎrile ulterioare, aprobată prin **Legea nr. 49/2011**,

autoritatea competentă pentru protecţia mediului APM Cluj decide, ca urmare a completărilor înregistrate la Agenţia pentru Protecţia Mediului Cluj cu numărul 21229/27.02.2017 (număr de înregistrare pe S.IM. 42/24.01.2017) și a consultărilor desfăşurate în cadrul şedinţei Comisiei de Analiză Tehnică din data de 7.03.2017, că proiectul **“Demolare corpuri C1, C2, C4, C5 și construire hale de producție parter, amenajări exterioare, împrejmuire și poartă acces, racorduri și branșamente la utilități”**, propus a fi amplasat în municipiul Gherla, strada Clujului, nr. 17, județul Cluj, nu se supune evaluării impactului asupra mediului şi nu se supune evaluării adecvate.

 Justificarea prezentei decizii:

Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:

* Proiectul intră sub incidenţa Hotărârii Guvernului nr. 445/2009 privind evaluarea impactului anumitor proiecte publice şi private asupra mediului, cu modificările şi completările ulterioare, fiind încadrat la anexa nr. 2 - pct. 10.a - “proiecte de dezvoltare a unităților/zonelor industriale”;
* Proiectul propus nu intră sub incidenţa art. 28 din Ordonanţa de urgenţă a Guvernului [nr. 57/2007](http://www.legestart.ro/Ordonanta-de-urgenta-57-2007-regimul-ariilor-naturale-protejate-conservarea-habitatelor-naturale-florei-faunei-salbatice-%28MjU0NTQ5%29.htm) privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare;
* Amplasament: municipiul Gherla, strada Clujului, nr. 17, județul Cluj; folosința actuală a terenului: ”construcții, curți construcții”; destinația zonei stabilită prin PUZ aprobat: UTR 19 – zonă de unități agro industriale IA.i. (conform Certificatului de Urbanism nr. 138/11450 din 20.10.2016);
* S.C. TERMOTOTAL PROD S.R.L. deține Autorizația de Mediu nr. 260/15.07.2009, emisă de Agenţia pentru Protecţia Mediului Cluj;
* S.C. TERMOTOTAL PROD S.R.L. deține Decizia etapei de încadrare nr. 237 – SEA din 07.06.2015, emisă de Agenţia pentru Protecţia Mediului Cluj;
* S.C. TERMOTOTAL PROD S.R.L. deține Decizia etapei de încadrare nr. 463 din 20.11.2015, emisă de Agenţia pentru Protecţia Mediului Cluj;
* Proiectul este de amploare redusă și nu se cumulează cu alte proiecte;
* Proiectul nu implică utilizarea resurselor naturale;
* Proiectul presupune emisia redusă de poluanţi cu impact local;
* Sunt prevăzute măsurile pentru minimizarea impactului asupra mediului;
* Lucrările prevăzute nu provoacă efecte negative asupra stării de sănătate a populației;
* Nu există traversări de cursuri de apă și nu sunt necesare lucrări de alimentare cu apă;
* Amplasamentul nu este inclus în fondul forestier național, nu face obiectul Legii 46/2008 Codul Silvic și a Ordinului M.M.P. 924/2011 privind scoaterea terenurilor din fondul foreestier național;
* Amplasamentul nu este situat în interiorul sau vecinătatea nici unei arii naturale protejate;
* Pe parcursul derulării procedurii nu au fost formulate observaţii din partea publicului referitoare la realizarea proiectului.

Condiţiile de realizare a proiectului:

* Respectarea proiectului, care prevede:
* Suprafața totală teren: 15902 mp;
* Platformă carosabilă: 3600 mp;
* Spațiu verde amenajat: 4792 mp;
* Funcțiuni existente pe teren:

|  |  |
| --- | --- |
| Hală de producție 1 | 1415 mp |
| Hală de producție 2 | 933 mp |
| Stație de compresoare | 35 mp |
| Centrală termică, vestiare și grupuri sanitare | 173 mp |
| Atelier | 327 mp |
| Imobil autorizat | 117 mp |
| **Suprafața totală desfășurată: 3000 mp** |

* Funcțiuni propuse pe teren:

|  |  |
| --- | --- |
| Hală de producție | 7393 mp |
| Imobil autorizat | 117 mp |
| **Suprafața totală desfășurată: 7510 mp** |

* Regim maxim de înălțime = parter, înălțimea maximă = 10 m;
* P.O.T. propus: 47,22% (P.O.T. maxim admis: 50%);
* C.U.T. propus 0,47 (C.U.T. maxim admis: 1);
* Amplasament: municipiul Gherla, strada Clujului, nr. 17, județul Cluj;
* Acces auto și pietonal: din strada Clujului (DN 1C), pe drumul de exploatare existent și pe drumul de servitute;
* Sistemul constructiv al halei va fi realizat în formula fundații izolate de beton, structură metalică, închideri cu panouri izolante; finisaje exterioare: panouri tip sandwich, soclu tratat cu cu finisaje hidrofuge, tâmplării realizate din PVC/aluminiu;
* Activități desfășurate: se va extinde activitatea de producție și comercializare a obiectelor din sticlă; se vor prelucra plăci de sticlă plată; după prelucrare sticla este spălată și se folosesc utilaje echipate cu sisteme de filtrare și decantare ce separă apa curată de praful de sticlă (apa este recirculată iar praful de sticlă și eventualele cioburi sunt reintroduse în procesul de fabricare a sticlei);
* Materii prime: sticle de diferite grosimi (4, 6, 8, 10, 12, 16, 20 mm);
* Produse obținute: panouri din sticlă, uși din sticlă, balustrade din sticlă, cabină de duș etc.;
* Utilități: racordare la rețelele existente.
* Amenajarea spațiilor verzi se va face în concordanță cu Certificatul de Urbanism nr. 138/11450 din 20.10.2016: suprafețele libere neocupate de circulații și platforme dalate vor fi plantate cu 1 arbore la fiecare 10 mp și se vor asigura minim 20% spații verzi în proporții variabile;
* Utilizarea exclusiv a terenurilor stabilite pentru amplasarea organizării de şantier şi depozitarea materialelor de construcţie şi a deşeurilor rezultate din activităţile de construire; organizarea de șantier va include următoarele construcții temporare: modul vestiar + grup social + duș, punct de alimentare cu energie electrică, punct de alimentare cu apă, platformă deșeuri, zonă parcare utilaje;
* Ocuparea unei suprafeţe minime de teren pentru amplasarea organizării de şantier;
* Marcarea corespunzătoare, cu panouri de protecţie, a terenurilor ocupate temporar de organizarea de şantier sau afectate de lucrări temporare (excavări, săpături de şanţ, etc.);
* Stocarea temporară a deşeurilor rezultate din faza de construcţie în spaţii special amenajate şi eliminarea acestora prin firme specializate;
* Utilizarea unor variante de construcţie moderne, cu generare minimă de deşeuri;
* Evitarea desfăşurării lucrărilor cu emisii de praf în perioade cu vânt puternic;
* Menţinerea stării tehnice a mijloacelor auto şi utilajelor folosite pentru a se evita pierderile de combustibil de uleiuri care pot afecta calitatea solului şi a apelor subterane; lucrările de întreținere curentă a utilajelor se va face în locuri special amenajate (nepermițându-se împrăștierea materialelor, combustibililor, și reziduurilor);
* Folosirea unor utilaje şi mijloace de transport silenţioase;
* Asigurarea transportului şi manipulării materialelor de construcţie pentru evitarea pierderilor din utilajele de transport;
* Materialele de construcţii vor fi aduse progresiv pe măsură ce lucrările avansează şi în funcţie de solicitări; ele vor fi depozitate pe platforme special amenajate în incinta proprietăţii (conform planului organizării de şantier);
* Deșeurile rezultate din excavări, dacă este cazul, vor fi depozitate în locurile indicate de Primăria municipiului Gherla;
* Încadrarea obiectivului peisagistic în zona studiată;
* Refacerea terenurilor ocupate temporar, la finalizarea lucrărilor, cuprind:
	+ Eliminarea deşeurilor rezultate în urma activităţilor desfășurate;
	+ Redarea aspectului terenului conform funcţiunilor stabilite prin P.U.G..
* **Titularul proiectului are obligaţia de a notifica în scris Agenţia pentru Protecţia Mediului Cluj despre orice modificare sau extindere a proiectului survenită după emiterea deciziei etapei de încadrare, înainte de producerea modificării;**
* **Conform Ordinului 1798/2007, cu modificările și completările ulterioare, articolul 14: ”Revizuirea autorizaţiei de mediu se realizează ori de câte ori există o schimbare de fond a datelor care au stat la baza emiterii ei. Titularul activităţii informează în scris ACPM despre acest lucru, iar ACPM emite o autorizaţie de mediu revizuită, incluzând acele date care s-au modificat, sau decide reluarea procedurii de emitere a unei noi autorizaţii de mediu”.**

 Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/2004, cu modificările şi completările ulterioare.

 **Director Executiv,**

**Dr. ing. Grigore CRĂCIUN**

**Şef serviciu Avize, Acorduri, Autorizaţii,**

**Anca CÎMPEAN**

**Întocmit,**

**Marian ROŞCA**